text: Alfeios
  
  publiceret: 2020-11-30 16:58:35+01:00
  Alfeios er den største og mest vandrige flod på Peloponnes. Den var i oldtiden genstand for kult, bl.a. i Olympia, hvor man kastede ofre ud i floden. I mytologien er Alfeios en mægtig flodgud, som efterstræbte nymfen Arethusa. På sin flugt fra Alfeios dykkede hun ned under Det Joniske Hav og vældede frem i Syrakus (Siracusa) på Sicilien. Som bevis på forbindelsen mellem de to floder anførte man, at Arethusas vand blev farvet rødt af blodet fra ofrene i Olympia, og at man på Sicilien engang havde fundet en kop, der var faldet i Alfeios' vand.